猶子奕赴官中山奇作詩送之因次其韵
作者：趙鼎臣
朝代：宋

paragraphs: 人生貴天真，圭角何必露。
骯髒世雖憎，豈弟神所許。
嗟爾守一官，十年不改故。
兒寒屢號朝，妻饑數啼暮。
又隨五斗米，遠向千里去。
中山貔虎屯，北鄙咽喉據。
我昔少年游，夢景墮飛霧。
猶思雁塔凉，尚愛石丈主。
迨汝閒暇時，尋我經行處。
聊因起遐想，會自有佳趣。
此外姑置之，勿改平生度。
功名無巧手，富貴有夷路。
往復版築中，時來猶舉傅。